Document ID: 32007D0399

РЕШЕНИЕ НА КОМИСИЯТА
от 11 юни 2007 година
за изменение на Решение 93/52/ЕИО по отношение на декларацията, че Румъния е официално свободна от бруцелоза (B. melitensis) и Решение 2003/467/ЕО по отношение на декларацията, че Словения е официално свободна от бруцелоза по едрия рогат добитък
(нотифицирано под номер C(2007) 2400)
(Текст от значение за ЕИП)
(2007/399/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално приложение А, точка II 7 от нея,
като взе предвид Директива 91/68/ЕИО на Съвета от 28 януари 1991 г. относно ветеринарно-санитарните изисквания относно търговията с овце и кози (2) в рамките на Общността, и по-специално раздел II от глава 1 от приложение А към нея,
като има предвид, че:
(1)
Решение 93/52/ЕИО на Комисията от 21 декември 1992 г. за установяване на спазването от някои държави-членки или региони на изискванията относно бруцелозата (B. melitensis) и признаването им на статут на държава-членка или на регион, официално свободни от тази болест (3) изброява държавите-членки и регионите, които са признати като официално свободни от бруцелоза (B. melitensis) в съответствие с Директива 91/68/ЕИО.
(2)
След ветеринарна проверка, проведена през юли 2001 г., бе установено, че Румъния отговаря на изискванията, посочени в раздел II, точка 1, буква б) от глава 1 от приложение А към Директива 91/68/ЕИО. Затова тя беше посочена в Решение 97/232/ЕО на Комисията от 3 март 1997 г. относно изготвянето на временен списък на трети страни, от които държавите-членки разрешават внос на месо от овце и кози (4) като трета страна, призната за официално свободна от бруцелоза (B. melitensis).
(3)
В допълнение, от признаването Румъния предприе необходимите мерки, за да отговаря на изискванията, посочени в раздел II, точка 2 от глава 1 от приложение А към Директива 91/68/ЕИО, за да поддържа предоставеният ѝ статут на официално свободна.
(4)
Румъния, по отношение на цялата си територия, предаде на Комисията документация, потвърждаваща спазването на изискванията, посочени в раздел II, точка 1, буква б) от глава 1 от приложение А към Директива 91/68/ЕИО и демонстрира продължително съответствие с изискванията на раздел II, точка 2 от глава 1 от приложение А към Директива 91/68/ЕИО относно поддържането на предоставеният ѝ статут на официално свободна.
(5)
Следователно Румъния следва да бъде призната за официално свободна от бруцелоза (B. melitensis) по отношение на стопанствата с кози или овце.
(6)
Директива 64/432/ЕИО предвижда държавите-членки, части или региони от тях да бъдат обявени за официално свободни от туберкулоза, бруцелоза и ензоотична левкоза по отношение на стадата говеда, които са предмет на спазване на някои условия, определени в посочената директива.
(7)
Списъкът на регионите на държавите-членки, обявени за свободни от туберкулоза, бруцелоза и ензоотична левкоза по говедата, е установен в Решение 2003/467/ЕО на Комисията от 23 юни 2003 г. относно установяването на статут на официално свободни от туберкулоза, бруцелоза и ензоотична левкоза по говедата на някои държави-членки и региони на държави-членки по отношение на стадата говеда (5).
(8)
Словения е представила на Комисията документация, доказваща спазване на необходимите условия, предвидени в Директива 64/432/ЕИО, за цялата територия, за да може тази държава-членка да бъде официално обявена за свободна от бруцелоза по говедата.
(9)
След оценка на внесената от страна на Словения документация цялата територия на тази държава-членка следва да бъде официално обявена за свободна от бруцелоза по говедата.
(10)
Решения 93/52/ЕИО и 2003/467/ЕО следва да бъдат съответно изменени.
(11)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение I към Решение 93/52/ЕИО се заменя с текста на приложение I към настоящото решение.
Член 2
В приложение II към Решение 2003/467/ЕИО глава 1 се заменя с текста на приложение II към настоящото решение.
Член 3
Настоящото решение влиза в сила на третия ден след датата на публикуването му в Официален вестник на Европейския съюз.
Член 4
Адресати на настоящото решение са държавите-членки.
Съставено в Брюксел на 11 юни 2007 година.

Labels: 18
6